Voldtektssiktet barnehageansatt: Sjekker mannens DNA mot uløste saker
ARTIKKELEN ER OVER TRE ÅR GAMMEL Det får VG opplyst fra politiet i Bergen. Bergenspolitiet får nå hjelp fra Kripos med å gå gjennom bevismaterialet som er beslaglagt i saken mot den siktede barnehageassistenten som i forrige uke ble pågrepet mens han var på jobb. Mannen ble siktet for å ha forgrepet seg på en fire år gammel gutt, og erkjente allerede i det første avhøret hva han hadde gjort mot denne gutten. Et nytt avhør to dager senere erkjente han tilsvarende overgrep mot fire andre gutter. Selv om den voldtektssiktede har erkjent forholdene, og lagt kortene på bordet, er politiets arbeid nå å ettergå om saken kan ha større omfang enn hva den siktede mannen har forklart. Bakgrunn: Innrømmer overgrep mot fem barnehagebarnVG får opplyst at mannens DNA vil bli sjekket opp mot andre uløste sedelighetssaker. Dette er rutine for politiet i etterforskning av overgrepssaker. Selv om den siktede også har erkjent overgrep, blant annet mot den fire år gamle gutten som han først ble siktet for å ha forgrepet seg mot, så har politiet sikret seg biologisk materiale fra gutten for å eventuelt påvise DNA fra den siktede barnehageassistenten. Bistandsadvokat Rolf Knudsen representerer den fire år gamle gutten og de andre ofrene så langt i saken sammen med kollega Espen Børjesson. – Jeg har ingen bemerkninger til politiets arbeid i saken så langt. Det fremstår metodisk og i samsvar med rutiner som skal være i slike saker, sier Knudsen. Han understreker at klientene har full tillit til at politiet gjør jobben sin grundig, og det er også en styrke at Kripos bidrar. – Mitt inntrykk er at politiet tar saken på største alvor og foreldrene til de aktuelle barna har ikke noe behov for å si noe som helst om saken i pressen. De ønsker bare ro rundt saken, sier Knudsen til VG. Fireåringens foreldre: – Hadde et lite håp om at det bare var fantasiBarnehageassistenten ble onsdag avhørt for tredje gang. Avhøret var først og fremst en gjennomgang av hans tidligere forklaringer. Den siktede mannen har etter det VG får opplyst erkjent at han har søkt på barnepornografi i en årrekke og at det først og fremst dreier seg om gutter. Ifølge etterforskningen skal han har erkjent at har lastet ned store mengder, og at han i perioder har hatt dårlig samvittighet. Overfor politiet har han erkjent at han ofte kjørte sletterunder da samvittigheten ble for tung å bære, ifølge ham selv. Han har også erkjent å ha deltatt på sosiale medier hvor han har delt og mottatt overgrepsbilder av barn. Han har forklart at han følte nedlastingen av barnepornografi kom i konflikt med jobben han hadde. Etter det VG får opplyst har siktede hevdet overfor politiet at han i mange år greide å skille mellom arbeidet i barnehagen og interessen for overgrepsbilder. Mannen nekter for at han er homofil, og viser til at han bare har hatt forhold til jenter gjennom livet. Også venner VG har snakket med bekrefter at dette er det inntrykket de har hatt av den siktede mannen. – Det har aldri vært noe som helst mistanke om at han skulle ha dragning mot hverken menn eller barn, sier en venninne VG har snakket med.Forsvarer Beate Hamre sier til VG at den siktede nå forstår alvoret i situasjonen og vil samarbeide med politiet. – Kan saken vokse i omfang? – Det er ikke noe jeg kan si noe om. Utgangspunktet er at min klient nå samarbeider med politiet. Utover det kan jeg ikke kommentere hva han har sagt i avhør, sier Hamre. Politiet ønsker ikke å opplyse om siktede erkjente flere overgrep i onsdagens avhør. De siste dagene har politiet i Bergen blitt kontaktet av flere foreldre som er bekymret for at barnehageassistenten kan ha forgrepet seg på deres barn. – Det vil bli tatt avhør med foreldrene, så får vi se om det også er aktuelt å gjennomføre avhør med barna, sier politiadvokat Eli Valheim til VG.
Den voldtektssiktede barnehageassistenten i Bergen har innrømmet fem overgrep. Nå sjekker politiet hans DNA opp mot uløste sedelighetssaker.